البيسبول او كره القاعده رياضه جماعيه ليها شعبيه كبيره فى امريكا و شويه دول تانيه. أصل اللعبه و تطورها كان من نفس جذور لعبه الكريكت من أوروبا فى الغالب. تعتبر امريكا اللى نظمت و هيكلت اللعبه و أول القواعد الحديثه للعبه اتسجلت فى امريكا سنه 1845. بعدها اتأسس أول الدوريات بين 1857 و 1858, سنه 1869 انسمح بالاحتراف فى اللعبه, بعد سبع سنين اتعملت الرابطه الوطنيه سنه 1876. على مستوى العالم يعتبر كأس العالم لبيسبول اللى ينظمها الاتحاد الدولى للبيسبول هى المنافسه الدوليه الكبرى الأبرز. مافيش تاريخ محدد لأصل اللعبه بس فيه إجماع ان لعبه البيسبول المعاصره اتطورت بالاصل فى امريكا الشماليه على ايد اللى جابوها معهم من بريطانيا و أيرلندا. رياضه بيسبول بين فريقين, كل فريق تسعه لاعبين, بيتناوبون على "الهجوم" و هو محاوله الحصول على نقاط عن طريق ضرب الكوره اللى بيرميها الرامى من الفريق التانى و "الدفاع" و هو محاوله مسك الكوره اللى بيضربها الضارب و منعه من تسجيل النقاط. بالنسبه للدفاع, فيه تسع لاعبين موزعين بين: الرامى و الكاتشار و سبع لاعبين, أربعه فى الملعب: القاعده الأولى, و القاعده الثانيه, و القاعده التالته, و واحد فى الشورت ستوب (بين القاعدتين التانيه و التالته)و تلات لاعبين فى الجزء البرانى من الملعب (الشمال, المركز اليمين).